Herrie oor gratis sportkaartjies | Maroela Media
Olly Mlamleli, burgemeester van Mangaung-metromunisipaliteit wat Bloemfontein, Dewetsdorp, Van Stadensrus, Wepener en Soutpan bestuur, het Donderdag voorgestel dat die metro tussen 1 000 en 2 000 kaartjies vir die Bloemfontein Celtic-sokkerwedstryd aankoop om aan armes uit te deel.
Elizabeth Snyman-Van Deventer, 'n raadslid van VF Plus in dié munisipaliteit, het daarop gereageer deur te sê die ANC-regering stel slegs in korttermyn-politiekery belang en die beoogde uitdeel van sokkerkaartjies sal bloot dien as deel van die ANC se "desperate verkiesingsveldtog" om aan politieke mag vas te klou.
"Die metro gaan tans gebuk onder 'n geweldige finansiële nood waar krediteure, soos Bloemwater, nie betaal kan word nie en infrastruktuur verval. Mangaung word tans as die swakste metro in die land beskou en nasionale tesourie oorweeg dit om die metro onder administrasie te plaas," het sy gesê.
Sy het gesê die inwoners van die metro verdien dienste en 'n verantwoordelike regering.
"Die metro faal om sy teikens vir dienslewering ten opsigte van watervoorsiening, sanitasie en instandhouding van paaie te bereik. Dit is onaanvaarbaar dat die burgemeester enigsins die koop van sokkerkaartjies oorweeg terwyl daar soveel dringender prioriteite is. Die armes sal meer baat by infrastruktuurontwikkeling en toegang tot basiese dienste as by sokkerkaartjies," het sy afgesluit.
Ja-nee swaer die ANC is erger oor n paar stemme as die duiwel oor n siel. Weereens die belastingbetaler in die voorstede wat gemelk word. Ollie asseblief, ons onderhou reeds n gemiddeld van 4.5 huishoudings elk in terme van water en elektrisiteit en betaal deur ons nekke vir water wat weens julle "puik" instandhouding die wereld vol loop. Voorts betaal ons ook vir ingekontrakteerde vullisverwydering. Eendag gaan die koei opdroog dan is daar nie meer nie Mag ons asseblief weet watter persentasie van die sokker kaartjies in jou sak beland, ons (on)eerbare eerste burger? Gelukkig is daar darem n silwer… Lees meer »
Ja nee kyk… Hoekom doen Olly maak Olly nie bietjie die boompie nat en befonds die kaartjies self nie… Maar daar word mos niks vir mekaar so gedoen nie…
Êrens in die vêrre verlede was daar ook iemand wat viool gespeel het terwyl Rome gebrand het…
Ek is gister in die middestad onderstebo gestamp, en terwyl ek op die grond lê het 'n man met 'n balaklava op iets in my sak gedruk en weggehardloop. Nadat ek orent gesukkel het, het ek in my sak gekyk, en? Twee kaartjies vir Saterdag se Bokke versus Engeland game!!! Miskien moet SARU ook oorweeg om kaartjies verniet te begin weggee?